**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՀԱՅՈՑ ԲԱՆԱԿԻ ՕՐՎԱ ԱՌԹԻՎ**

28.01.2022թ.

 Հարգելի´ հայրենակիցներ․

 Թալին խոշորացված համայնքի սիրելի´ քաղաքացիներ.
 Շնորհավորում եմ Ձեզ, բոլորիս, Հայոց Բանակի օրվա կապակցությամբ:
 30 տարի առաջ մենք ստեղծեցինք Բանակ` ազգ-բանակ-հայրենիք սկզբունքով: Արժանահիշատակ օր` հունվարի 28, որի համար ազգովի հպարտ ենք: Այսօր, անկախ ստեղծված բարդ իրավիճակից, շատ կարևոր է, այդ ծանր միջավայրում, մենք չմոռանանք հայ զինվորի անկրկնելի, անօրինակ սխրանքների ու հերոսությունների մասին, որ հանուն հայրենիքի պաշտպանության և անկախության համար իրականացրել են Հայոց Բանակի սպաներն ու զինվորները, գեներալներն ու կամավորները: Մենք պետք է արժանավույն գնահատենք Հայոց բանակն ու հայ զինվորին, մեր երիտասարդությանը:
 Սիրելի հայ զինվոր, միշտ եղիր պատրաստ և հիշիր, որ դու Հայոց բանակի աննկուն մարտիկն ես, դու Հայաստանի ապագան կերտող, վերածնված ու վերափոխված սերունդն ես, Հայաստանն ու Արցախը միշտ միավորող, անվտանգությունն ապահովող հենասյունն ես: Մի բուռ ժողովրդի ու մի պատառիկ երկրի սահմանները, որ կոչվում է Հայաստանի Հանրապետություն, դու ես պաշտպանում քո կյանքի գնով, անվարան, սիրով, պարտքի զգացումով ու նվիրումով: Ինչքան էլ նենգ թշնամին դավեր նյութի, ինչ փորձությունների միջով անցնես, միևնույն է, փյունիկի պես հառնելու ես` անկոտրում, ուժեղ ու վստահ, հաղթական քո եռագույնով, քո ինքնիշխանությունն ու քո երկիր Հայաստանը միշտ կա ու կլինի աշխարհի քարտեզի վրա, որովհետև հայը ազատատենչ է, Հայոց Բանակը միշտ կանգուն, իսկ հայ զինվորը` հայրենասեր:
 Այս տոնական օրվա առթիվ սրտանց շնորհավորում եմ մեզ խաղաղություն պարգևող հայ զինվորներին և Հայոց Բանակի բոլոր սպաներին, միշտ կլինեմ ձեր կողքին ու ձեր աջակիցը` ցանկացած իրավիճակում:
 Ցանկանում եմ երախտիքի խոսքս հղել բոլոր հերոսածին մայրերին, հերոսներ դաստիարակած ընտանիքներին և շնորհակալություն հայտնել իրենց համբերության, տոկունության, խոկուն լռության, ամեն-ամեն ինչի համար, որ ամուր կանգնած են իրենց զինվոր զավակների թիկունքին, պետության կողքին` ապահովելով նրանց ծառայությունը Հայաստանի Հանրապետության, հայ ժողովրդի, իր ընտանիքի և իր ազգային գաղափարի համար: Խորին խոնարհումս մեր հայրենիքի պաշտպանության համար իրենց կյանքը զոհաբերած հերոսների հավերժ հիշատակի համար:
 Թո´ղ հայրենիքի պաշտպանի օրը միշտ փառքով ու արժանահիշատակ լինի: Թո´ղ անբասիր ու անպարտ մնա Հայոց Զինված Ուժերը: Եվ թո´ղ 30-րդ տարին կայուն և հարատև խաղաղություն բերի մեր երկրին ու խաղաղ օրեր` հայ զինվորին:
 ***Փա´ռք Հայոց Բանակին:
 Շնորհավո´ր տոնդ հա´յ զինվոր:***

**Շնորհավորանքներով
 Թալին համայնքի ղեկավար`
Տավրոս Սափեյան**